CELEX: 32017D1912
Language: el
Date: 2017-10-09 00:00:00
Title: Απόφαση (ΕΕ) 2017/1912 του Συμβουλίου, της 9ης Οκτωβρίου 2017, σχετικά με τη σύναψη της συμφωνίας μεταξύ της Ευρωπαϊκής Ένωσης και της Ισλανδίας για την προστασία των γεωγραφικών ενδείξεων γεωργικών προϊόντων και τροφίμων

24.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 274/1
            
         ΑΠΌΦΑΣΗ (ΕΕ) 2017/1912 ΤΟΥ ΣΥΜΒΟΥΛΊΟΥ
   της 9ης Οκτωβρίου 2017
   σχετικά με τη σύναψη της συμφωνίας μεταξύ της Ευρωπαϊκής Ένωσης και της Ισλανδίας για την προστασία των γεωγραφικών ενδείξεων γεωργικών προϊόντων και τροφίμων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 7,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη σύμφωνη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση (ΕΕ) 2016/2136 του Συμβουλίου (1), η συμφωνία μεταξύ της Ευρωπαϊκής Ένωσης και της Ισλανδίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων («η συμφωνία») υπεγράφη από την Επιτροπή στις 23 Μαρτίου 2017, με την επιφύλαξη της σύναψής της σε μεταγενέστερη ημερομηνία.
            
         
               (2)
            
            
               Τα συμβαλλόμενα μέρη συμφωνούν να προωθήσουν μεταξύ τους την αρμονική ανάπτυξη των γεωγραφικών ενδείξεων, όπως ορίζει το άρθρο 22 παράγραφος 1 της συμφωνίας για τα δικαιώματα πνευματικής ιδιοκτησίας στον τομέα του εμπορίου (TRIPS) (2), και να ενισχύσουν το εμπόριο γεωργικών προϊόντων και τροφίμων με γεωγραφικές ενδείξεις που κατάγονται από το έδαφος των συμβαλλόμενων μερών.
            
         
               (3)
            
            
               Με βάση τη συμφωνία, μολονότι η Ισλανδία δεν έχει καταχωρίσει ακόμη προστατευόμενες γεωγραφικές ενδείξεις, οι γεωγραφικές ενδείξεις γεωργικών προϊόντων και τροφίμων της Ένωσης θα προστατεύονται στην Ισλανδία. Η συμφωνία προβλέπει μηχανισμό για την επικαιροποίηση του καταλόγου γεωγραφικών ενδείξεων και την προσθήκη νέων γεωγραφικών ενδείξεων σε μεταγενέστερο στάδιο με τη διαδικασία της κοινής επιτροπής.
            
         
               (4)
            
            
               Ορισμένα καθήκοντα εφαρμογής της συμφωνίας ανατέθηκαν στη κοινή επιτροπή που συστάθηκε σύμφωνα με το άρθρο 10 της συμφωνίας, και ιδίως η αρμοδιότητα τροποποίησης ορισμένων τεχνικών πτυχών και ορισμένων παραρτημάτων της συμφωνίας. Θα πρέπει να αποφασιστεί η διαδικασία καθορισμού της θέσης της Ένωσης στην κοινή επιτροπή όσον αφορά θέματα που σχετίζονται με τη συμφωνία.
            
         
               (5)
            
            
               Η συμφωνία θα πρέπει να εγκριθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ευρωπαϊκής Ένωσης η συμφωνία μεταξύ της Ένωσης και της Ισλανδίας σχετικά με την προστασία των γεωγραφικών ενδείξεων γεωργικών προϊόντων και τροφίμων.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 11 της συμφωνίας (3).
   Άρθρο 3
   Η Επιτροπή εκπροσωπεί την Ευρωπαϊκή Ένωση στην κοινή επιτροπή που έχει συσταθεί σύμφωνα με το άρθρο 10 της συμφωνίας (η «κοινή επιτροπή»).
   Οι τροποποιήσεις της συμφωνίας μέσω αποφάσεων της κοινής επιτροπής εγκρίνονται από την Επιτροπή εξ ονόματος της Ένωσης. Αν τα ενδιαφερόμενα μέρη δεν μπορέσουν να συμφωνήσουν ύστερα από ενστάσεις για γεωγραφική ένδειξη, η Επιτροπή λαμβάνει θέση με βάση τη διαδικασία του άρθρου 57 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (4).
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 9 Οκτωβρίου 2017.
      
         
            Για το Συμβούλιο
         
         
            Ο Πρόεδρος
         
         S. KIISLER
      
   
   
      (1)  Απόφαση του Συμβουλίου (ΕΕ) 2016/2136, της 21ης Νοεμβρίου 2016, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ισλανδίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (ΕΕ L 332 της 7.12.2016, σ. 1).
   
      (2)  Παράρτημα 1Γ της συμφωνίας του Μαρακές για την ίδρυση του Παγκόσμιου Οργανισμού Εμπορίου, που υπεγράφη στο Μαρακές του Μαρόκου στις 15 Απριλίου 1994.
   
      (3)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   
      (4)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).